**Usmernenie k spoločnej autorizácii elektronických úradných dokumentov**

Používanie spoločnej autorizácie elektronických úradných dokumentov je možné v prípadoch, kedy to zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) výslovne umožňuje, najmä v týchto troch prípadoch:

1. **spoločná autorizácia elektronického úradného dokumentu s doložkou právoplatnosti a vykonateľnosti (§ 28 ods. 3 zákona o e-Governmente)**

V zmysle § 28 ods. 3 zákona o e-Governmente *„Ak ide o elektronický úradný dokument podľa § 3 písm. k) tretieho bodu, na účely preukázania právnych skutočností v ňom uvedených musí byť neoddeliteľne spojený s elektronickým úradným dokumentom, ktorého sa tieto právne skutočnosti týkajú, a to tak, že* ***oba tieto elektronické úradné dokumenty sú spoločne autorizované****.“*

V zmysle § 3 písm. k) tretí bod zákona o e-Governmente *„Na účely tohto zákona sa rozumie elektronickým úradným dokumentom údaje vyplnené podľa elektronického formulára, ktorým orgán verejnej moci* ***vyznačuje právne skutočnosti týkajúce sa elektronického úradného dokumentu, najmä údaje o jeho právoplatnosti alebo vykonateľnosti****,“*.

Pre úplnosť v tejto súvislosti dodávame, že návrhom zákona, ktorým sa mení a dopĺňa zákon o e-Governmente sa v § 28 ods. 3 zákona slová *„musí byť neoddeliteľne spojený s elektronickým úradným dokumentom, ktorého sa tieto právne skutočnosti týkajú, a to tak, že oba tieto elektronické úradné dokumenty sú spoločne autorizované”* nahrádzajú slovami *„musí obsahovať jednoznačnú identifikáciu elektronického úradného dokumentu, ktorého sa tieto právne skutočnosti týkajú alebo s ním musí byť neoddeliteľne spojený tak, že sú oba tieto elektronické úradné dokumenty spoločne autorizované”* a na konci sa pripája táto veta: *„Ak elektronický úradný dokument podľa § 3 písm. k) tretieho bodu nie je spojený s elektronickým úradným dokumentom, ku ktorému sa preukazované právne skutočnosti viažu, spoločnou autorizáciou, orgán verejnej moci je povinný pri doručovaní elektronického úradného dokumentu podľa § 3 písm. k) tretieho bodu v jednej elektronickej úradnej správe doručiť aj elektronický úradný dokument, ku ktorému sa preukazované právne skutočnosti viažu.“*.

Účelom tejto úpravy je na všeobecnej úrovni umožniť „pripájanie doložiek“ k elektronickým úradným dokumentom aj inak, ako len spoločnou autorizáciou. Týmto iným spôsobom má byť orgánom verejnej moci zvolená jednoznačná identifikácia úradného dokumentu a „doložky“ k nemu.

Účinnosť predmetného návrhu zákona, ktorým sa mení a dopĺňa zákon o e-Governmente je od 1. augusta 2019.

1. **spoločná autorizácia elektronického úradného dokumentu s údajmi vyplnenými podľa elektronického formulára (§ 28 ods. 6 zákona o e-Governmente)**

V zmysle § 28 ods. 6 zákona o e-Governmente *„Ak obsah elektronického úradného dokumentu nie je možné alebo účelné vytvárať výlučne podľa elektronického formulára, je možné časti elektronického úradného dokumentu vytvoriť aj ako iný elektronický dokument; v takom prípade musia byť všetky časti elektronického úradného dokumentu neoddeliteľne spojené, a to tak, že sú* ***autorizované spoločne ako jeden celok****.“*

1. **spoločná autorizácia osvedčovacej doložky a novovzniknutého elektronického dokumentu pri zaručenej konverzii z listinnej podoby do elektronickej podoby alebo z elektronickej podoby do elektronickej podoby iného formátu**

V zmysle § 35 ods. 1 zákona o e-Governmente *„Konverzia je postup, pri ktorom je celý, bežne zmyslami vnímateľný, informačný obsah pôvodného*

*a) elektronického dokumentu transformovaný do novovzniknutého dokumentu v listinnej podobe,*

*b) dokumentu v listinnej podobe transformovaný do novovzniknutého elektronického dokumentu,*

*c) elektronického dokumentu transformovaný do novovzniknutého elektronického dokumentu.“*

V zmysle § 36 ods. 3 písm. c) zákona o e-Governmente *„Osoba vykonávajúca konverziu pri zaručenej konverzii podľa § 35 ods. 1 písm. b)* ***autorizuje osvedčovaciu doložku a novovzniknutý elektronický dokument spoločne*** *a pripojí časovú pečiatku,19)“*.

V zmysle § 36 ods. 4 písm. e) zákona o e-Governmente *„Osoba vykonávajúca konverziu pri zaručenej konverzii podľa § 35 ods. 1 písm. c)* ***autorizuje osvedčovaciu doložku a novovzniknutý elektronický dokument spoločne*** *a pripojí časovú pečiatku,19)“*.

V praxi sa vyskytujú situácie, kedy orgány verejnej moci použijú spoločnú autorizáciu aj na prípady, kde to zákon o e-Governmente neumožňuje. Orgány verejnej moci tak spoločne autorizujú aj iné elektronické dokumenty ako tie, ktoré sú stanovené vyššie uvedenými zákonnými ustanoveniami.

Vo všeobecnosti platí, že autorizácia je vyjadrením vôle vo vzťahu ku konkrétnemu úkonu, ktorým je napríklad podanie odosielateľa alebo konkrétna príloha k podaniu. Podstatou je, že autorizovaný dokument reprezentuje právny úkon - teda konkrétne podanie, konkrétny formulár, konkrétnu prílohu a to v prvom rade vtedy, ak je autorizácia, podpis, náležitosťou toho úkonu.

Zdôrazňujeme, že autorizácia nemá slúžiť na zabezpečenie „spojenia” viacerých dokumentov dokopy. Výnimkou sú vyššie uvedené prípady stanovené zákonom o e-Governmente – spojenie doložky právoplatnosti a vykonateľnosti s elektronickým úradným dokumentom spoločnou autorizáciou, spojenie elektronického úradného dokumentu s údajmi vyplnenými podľa elektronického formulára spoločnou autorizáciou a spojenie osvedčovacej doložky a novovzniknutého elektronického dokumentu pri zaručenej konverzii spoločnou autorizáciou.

Autorizácia (podpis) má byť viazaná ku konkrétnemu úkonu a je potrebná vtedy, ak daný úkon, dané podanie alebo príloha, podpis vyžaduje.

Vyššie uvedené je dôležité najmä pri prílohách k podaniu. Napríklad, ak podaním je plná moc, ktorej povinnou náležitosťou je podpis, je dôležité, aby bola autorizovaná táto plná moc. Zachovanie väzby medzi podaním a prílohami nemá byť postavené na spoločnej autorizácii. Z uvedeného vyplýva, že ak sú k podaniu, teda napríklad v tomto prípade k plnej moci ešte priložené prílohy, napríklad skeny listín, je nesprávne ich s plnou mocou spoločne autorizovať.

V zmysle § 27 ods. 2 prvá veta zákona o e-Governmente *„Prílohy k elektronickému úradnému dokumentu sa pripájajú vždy ako samostatný elektronický dokument, pričom ak príloha existuje len v listinnej podobe a podľa osobitného predpisu sa vyžaduje jej predloženie aspoň v úradne osvedčenej kópii, pripojí sa k elektronickému úradnému dokumentu ako elektronický dokument, ktorý vznikol zaručenou konverziou (§ 35 ods. 2).“*

V danom prípade by výsledkom spoločnej autorizácie podania, napríklad plnej moci a prílohy bolo to, že obsah tohto právneho úkonu by tvorili oba dokumenty. Zastávame názor, že musí byť jednoznačné, k akému dokumentu sa podpis viaže.

Zároveň, môže nastať situácia, kedy sú ako prílohy dva dokumenty, z ktorých každý má mať iný podpis – v takomto prípade spoločná autorizácia nezabezpečí správnu autorizáciu dokumentov.

**Záver:**

Za účelom používania spoločnej autorizácie elektronických úradných dokumentov zo strany orgánov verejnej moci v súlade so zákonom o e-Governmente Úrad podpredsedu vlády SR pre investície a informatizáciu vydáva toto usmernenie. S ohľadom na nesprávnu aplikáciu spoločnej autorizácie elektronických úradných dokumentov v praxi je za účelom eliminácie ďalších procesných problémov potrebné, aby orgány verejnej moci postupovali v súlade so zákonom o e-Governmente a využívali spoločnú autorizáciu výlučne pri elektronických úradných dokumentov, pri ktorých to zákon o e-Governmente umožňuje.